杨基
送谢雪坡防御出郭团练
朝催筑城夫，暮点团结兵。
民民皆动摇，一日十数惊。
所赖官长贤，抚劳得众情。
防御出郊来，父老拜且迎。
垂髫及戴白，罗列车下听。
官家百万师，自足与寇争。
汝自守汝乡，汝自保汝生。
闲暇苟不虞，仓卒恐见倾。
我当徼汝劳，薄尔赋税征。
父老共感激，阗然动欢声。
旌旗洎甲矛，五色稍鲜明。
岂惟备抄掠，大敌固可婴。
问君何能然，子弟卫父兄。
平川雨初收，马嘶鼓厓厓。
相送不同往，极目秋鹰横。